Virallinen lehti nro C 362 , 02/12/1996 s. 0331



B4-1272, 1273 ja 1274/96 Päätöslauselma eläinten suojelua kuljetusten aikana koskevan direktiivin 91/628/ETY muuttamiseksi 29 päivänä kesäkuuta 1995 annetun direktiivin 95/29/EY täytäntöönpanosta Euroopan parlamentti, joka - ottaa huomioon komission vastauksen suulliseen kysymykseen eläinten suojelua kuljetusten aikana koskevan direktiivin 91/628/ETY muuttamiseksi 29 päivänä kesäkuuta 1995 annetun direktiivin 95/29/EY täytäntöönpanosta ((EYVL L 148, 30.6.1995, s. 52)), - ottaa huomioon 15. joulukuuta 1993 antamansa lausunnon ehdotuksesta neuvoston direktiiviksi, jolla muutetaan eläinten suojelua kuljetuksen aikana koskevaa direktiiviä 91/628/ETY ((EYVL C 20, 24.1.1994, s. 63)), 30. syyskuuta 1994 antamansa päätöslauselman eläinten suojelusta kuljetuksen aikana ((EYVL C 305, 31.10.1994, s. 148)) ja 15. helmikuuta 1995 antamansa päätöslauselman karjan suojelusta ((EYVL C 56, 6.3.1995, s. 53)), A. ottaa huomioon, että vuoden 1996 talousarvion budjettikohdassa B2-511 osoitetaan 2,5 miljoonaa ecua eläinten kuljetusten tarkastuksiin, B. ottaa huomioon, että direktiivin 91/628/ETY 13 artiklan mukaisesti neuvosto on muuttanut mainittua direktiiviä direktiivillä 95/29/EY, jossa määritellään kuljetuksen enimmäiskesto, eläinten syöttö- ja juottovälit, lepoajat, vaadittava tila ja kuljetusvälineitä koskevat vaatimukset tiettyjen eläinten kuljetuksissa, C. ottaa huomioon, että direktiivin 95/29/EY 2 artikla vahvistaa tarkat määräajat sen siirtämiselle jäsenvaltioiden kansalliseen lainsäädäntöön, D. ottaa huomioon, että sellaisten eläinkuljetusten EU:n sisällä ja tuonnissa ja viennissä, joihin liittyy eläinten julmaa kohtelua, on loputtava välittömästi, vaikka tällaisia eläinsuojelurikkomuksia tekeekin ainoastaan eläinkuljetusalan toimijoiden vähemmistö; 1. Arvostelee komissiota siitä, että se ei ole määräaikaan mennessä esittänyt asianmukaisia täytäntöönpanosäädöksiä, ja kehottaa tekemään tämän vielä vuoden 1996 aikana; kehottaa jäsenvaltioita täytäntöönpanomääräysten puuttumisesta huolimatta täytäntöönpanemaan direktiivin 91/628/ETY muutokset määräaikaan 31. joulukuuta 1996 mennessä kaikissa jäsenvaltioissa; 2. Pyytää komissiota esittämään neuvostolle ja parlamentille ennen 31. joulukuuta 1999, 13 artiklan 3 kohdan mukaisesti, kertomuksen direktiivin täytäntöönpanosta EU:n jäsenvaltioissa; 3. Pyytää komissiota huolehtimaan paikallisin tarkastuksin, tiiviissä yhteistyössä jäsenvaltioiden kanssa, eläinten suojelua kuljetusten aikana koskevan lainsäädännön noudattamisesta Euroopan unionissa sekä budjettikohdan B2-511 oikeasta käytöstä; 4. Kehottaa komissiota ottamaan huomioon eläinten hyvinvointia koskevan lainsäädännön neuvotellessaan kolmansien maiden kanssa eläinlääketieteellisistä sopimuksista; 5. Kehottaa komissiota mahdollistamaan läheisessä yhteistyössä jäsenvaltioiden kanssa eläinkuljetusten tehokkaat tarkastukset EU:n sisällä ja tuonnin ja viennin yhteydessä ja laatimaan 31. joulukuuta 1997 mennessä väliaikakertomuksen, jossa selvitetään toteutettuja toimenpiteitä, arvioidaan direktiivin täytäntöönpanoa jäsenvaltioissa ja annetaan tietoja talousarviossa tätä tarkoitusta varten olevien määrärahojen käytöstä; 6. Katsoo, että EU voi osoittaa todeksi sen, että elävien eläinten sisäinen ja ulkoinen kauppa voi kukoistaa ilman, että kuljetettavien eläinten hyvinvointia on pakko vaarantaa; 7. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.